Дулаллһна кемд белдвр эклв » Общественно-политическая газета «Хальмг унн» - Официальный сайт\nДулаллһна кемд белдвр эклв\n04-06-2020, 22:36 | Таңһчин зәңгс » Жилищн-коммунальн эдл-ахун\nӨдгә цагт таңһчин муниципальн бүрдәцс болн коммунальн комплексин организацс дулаллһна кемд белдврин керг-үүлдврмүдин зура батлсн болдг. Жилищн-коммунальн комплекс намрин-үвлин кемд көдлхд белдвр келһнә йовудыг бүрткдг комиссь тогтагдв.\nТаңһчин райодын муниципальн бүрдәцст цуг цутхлң котельнс хаагдв. Әмтн бәәдг олн давхр гермүд автономн кевәр дулатгдхна. Зуг Элстд котельньс көдлҗ, гермүдиг дулаһар теткнә.\nЭн җилд Баһ Дөрвдә районд котельн төрүц хуучрҗ көдлдгән уурв. Тер учрар олн патьрта тавн давхрта һурвн гериг автономн кевәр дулалдг кехәр зуралҗана. Эн туст кех көдлмшиг июнь сарас авн экләд дулаллһна кем эклтл дуусх саната.\nЭлстд 27 цутхлң котельниг болн 69 дуунад дулаһар болн халун усар тетклһнә сурвлҗиг дулаллһна кемд белдх кергтә. Элст балһсна администрац ноха сарин 15 күртл олн давхр гермүдиг дулаллһна кемд белдлһнә керг-үүлдврмүд төгсәхиг болн һаха сарин 1 шин күртл белн болсна иткүл цаас авхиг залврин компаньст даалһв.\nХотл балһснд ут тоодан 19 залврин компаня тетклһнд бәәх 424 олн давхр гериг дулаллһна кемд белдх кергтә. Өдгә цагт залврин компаньс олн давхр гермүдин дотрк дулаллһна сетьмүдиг үвлд белдҗәнә.\nТаңһчин ЖКХ-н болн энергетикин министерств жилищн-коммунальн комплексин объектс дулаллһна кемд белдлһнә йовудыг шинҗлҗ бүрткҗәнә. ЖКХ-н халхд буру йовдлмуд, дуту-дундс һарһсна тускар 8-(84722)-33650 тойгар җиңнүлҗ, зәңглҗ болхмн.